LAOAG CITY - Nangipila ti kaso idiay Ombudsman ti naabak a kandidato iti kina-barangay kapitan kontra kadagiti opisyal ti maysa a barangay idiay Ilocos Norte.
Segun ken ni Retired Police Officer Cesario Gabriel ti Brgy 30-A Suyo ditoy syudad ti Laoag, naawat ti opisina ti Ombudsman ti reklamo na kontra kadagiti opisyal iti barangay da idi Oktubre 10 iti agdama a tawen.
Karaman kadagiti inreklamo ni Gabriel ni Barangay Chairman Dominic Melecio Toledo, innem a barangay kagawad, ti barangay treasurer ken ti barangay secretary.
Inlawlawag na nga inreklamo na dagiti nadakamat a barangay officials gapu ta saan a nasurot ti umiso a proseso iti pannakagastos ti napastrek ti barangay manipud iti panag-quarry ti maysa a taga Batac City sipud idi bulan ti Nobiembre iti napalabas a tawen 2013 agingga idi bulan ti Hulyo iti agdama a tawen 2014.
Imbatad na a nakapastrek ti barangay da iti agarup 69 a ribu a pisos kas quarry fee.
Innayon na nga adda ti naipatungpal a proyekto manipud iti nasao a pundo ngem awan ti program of works, awan ti bidding ken dadduma pay a proseso a nasken a maipatungpal.
ilo_Latn ilo_Latn ilo_Latn ilo_Latn ilo_Latn ilo_Latn